НАПУСНА НИ АКТРИСАТА
КАТЯ ЧУКОВА


Родената през 1931 година в Батак Катя Чукова завършва актьорско майсторство като ученичка на проф. Филип Филипов в Държавното висше театрално училище „Кр. Сарафов. На 22-годишна възраст прави професионалния си дебют и четиринадесет сезона е актриса в ДТ „Стоян Бъчваров”. През 1969 година постъпва в трупата на НДТ „Сълза и смях”, утвърждава се като нейна звезда и не я напуска до 1991 година.


Това са фактите за дългогодишната отдаденост на Катя Чукова към два от най-интересните и живи театъра в новата ни културна история. Зад тях се крие едно динамично и талантливо творческо присъствие, което се реализира в много посоки. Катя Чукова имаше щастлива съдба – сцената, киното и телевизията я обичаха заради красотата й, женствената й харизма и способността й да се превъплъщава в най-разнообразни роли – от трагически до ярко комедийни. И театърът, и киното, я припознаха като най-хармоничното съчетание от вътрешните и външни ценности и особености на българката. Така тя изигра Султана в „Железният светилник” по Димитър Талев, Албена и Боряна в едноименните пиеси на Йордан Йовков. Катя Чукова не беше само актриса на „народностното”. Със същата психологическа сложност и прецизен актьорски стил тя играеше героини на Шекспир и Чехов. Снима се в поредица от филми, които остават в Златния фонд на националната ни кинематография –„Героите на Шипка”; „Специалист по всичко”; „Самодивско хоро”; „Матриархат”; „Илюзия”, „Адио, Рио”, „Вампири, таласъми” и още много други.
           Катя Чукова извървя достойно и плодотворно житейския си и професионален път. Той беше изпълнен с вдъхновение, добротворство и мисионерско служене в храма на Изкуството.
       Поклон пред паметта й!
                                                             МИНИСТЕРСТВО НА КУЛТУРАТА
